ai4bharat/Pralekha huggingface dataset:
ग्राहक व्यवहार, अन्न आणि सार्वजनिक पुरवठा मंत्रालय
एक देश एक रेशन कार्ड योजनेअंतर्गत राष्ट्रीय पोर्टेबिलिटी समूहात तामिळनाडू आणि अरुणाचल प्रदेश आज जोडली गेली
नवी दिल्ली, 1 ऑक्टोबर 2020
एक देश एक रेशन कार्ड योजने अंतर्गत, 26 राज्ये/ केंद्रशासित प्रदेशांच्या राष्ट्रीय पोर्टेबिलिटी समूहात आज तामिळनाडू आणि अरुणाचल प्रदेश ही दोन राज्ये आज जोडली गेली आहेत. ई पीओएस सोफट वेअर अद्ययावत करणे, केंद्रीय आयएम- पीडीएस आणि अन्न वितरण पोर्टलशी जोडणी, राष्ट्रीय पोर्टेबिलिटी व्यवहारासाठी आवश्यक चाचणी इत्यादीसह एकीकृत होण्यासाठीची आवश्यक तयारी या दोन राज्यात आधीच पूर्ण झाली होती. यामुळे एक देश एक रेशन कार्ड योजने अंतर्गत,आता 28 राज्ये/ केंद्रशासित प्रदेश परस्परांशी जोडले गेले आहेत. सार्वजनिक वितरण व्यवस्थेचे स्थलांतरित लाभार्थी या 28 राज्ये/ केंद्रशासित प्रदेशात, 1 ऑक्टोबर 2020 पासून त्याच प्रमाणात धान्य घेऊ शकतात.
या राज्यातले लाभार्थी एनएफएसए अंतर्गत त्यांच्या वाट्याचे धान्य, त्यांचे सध्याचे रेशन कार्ड वापरून ई पीओएस उपकरणावर आधार प्रमाणीकरणासह देशातल्या कोणत्याही ई पीओएस दुकानातून घेऊ शकतात.
आंध्रप्रदेश, बिहार, दादरा आणि नगर हवेली आणि दमण आणि दीव, गोवा, गुजरात, महाराष्ट्र, मध्यप्रदेश, कर्नाटक, केरळ, पंजाब, राजस्थान, मिझोरम, ओडिशा, स्क्किम, तेलंगण, त्रिपुरा, उत्तर प्रदेश, जम्मू काश्मीर, मणिपूर, नागाल्यांड, उत्तराखंड, लक्षद्वीप आणि लडाख या 26 राज्ये/ केंद्रशासित प्रदेशात ही सुविधा उपलब्ध आहे. उर्वरित राज्ये/ केंद्रशासित प्रदेश मार्च 2021 पर्यंत राष्ट्रीय पोर्टेबिलिटीशी एकीकृत करण्याचे उद्दिष्ट ठेवण्यात आले आहे.B.Gokhale/N.Chitale/D.Rane
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 135
माहिती आणि प्रसारण मंत्रालय
पत्र सूचना कार्यालयाचे अधिकारी संजय कुमार यांचे निधन
भारतीय माहिती सेवेतील वरिष्ठ अधिकारी संजय कुमार यांचे आज सकाळी कोविड - 19 संसर्गामुळे निधन झाले. त्यांना काल दिल्लीतील जीटीबी रुग्णालयात दाखल करण्यात आले होते.
पीआयबी अर्थात पत्र सूचना कार्यालयामध्ये उपसंचालक  पदावर कार्यरत असणारे संजय कुमार, सामाजिक न्याय आणि सक्षमीकरण मंत्रालयाच्या प्रसिद्धीची जबाबदारी सांभाळत होते. तसेच पर्यटन मंत्रालयाच्या प्रसिद्धीचाही अतिरिक्त कार्यभार त्यांच्याकडे होता. भारतीय माहिती सेवेतील  34 वर्षांच्या उज्ज्वल कारकीर्दीत त्यांनी माहिती प्रसारण मंत्रालयाअंतर्गत पीआयबीच्या निरनिराळ्या प्रसिद्धी कार्यालयांमध्ये काम केले. एका केंद्रीय मंत्र्यांच्या व्यक्तिगत अधिकारीवर्गातही त्यांनी काम केले होते. NCERT म्हणजेच राष्ट्रीय शैक्षणिक संशोधन आणि प्रशिक्षण परिषदेचे जनसंपर्क अधिकारी म्हणूनही त्यांनी धुरा सांभाळली होती. त्यांच्यामागे त्यांची पत्नी आणि एक मुलगा असा परिवार आहे.
माहिती आणि प्रसारण मंत्रालयातील वरिष्ठ अधिकाऱ्यांनी संजय कुमार यांच्या निधनाबद्दल शोकभावना व्यक्त केली आहे.
लोकसेवेतील समर्पण आणि उच्च व्यावसायिक गुणवत्ता असणारे अधिकारी म्हणून संजय कुमार यांचे नाव कायम स्मरणात राहील.
S.Tupe/J.Waishampayan/P.Kor
संरक्षण मंत्रालय
संरक्षण दलप्रमुख जनरल अनिल चौहान यांनी जम्मू आणि काश्मीरच्या राजौरी सेक्टरमधील फॉरवर्ड पोस्टला  भेट दिली; सीमेवरील सुरक्षा परिस्थिती आणि युद्धसज्जतेचा आढावा घेतला
कर्तव्य बजावण्यासाठी तैनात असलेल्या सैनिकांसोबत दिवाळी साजरी केली
नवी दिल्ली,24 ऑक्टोबर 2022
संरक्षण दलप्रमुख  जनरल अनिल चौहान, यांनी व्हाईट नाइट कॉर्प्स कमांडर लेफ्टनंट जनरल मनजिंदर सिंग यांच्यासमवेत, आज 24 ऑक्टोबर 2022 रोजी जम्मू आणि काश्मीरमधील राजौरी भागातील सीमेवरील चौकीला  भेट दिली आणि कर्तव्य बजावण्यासाठी तैनात असलेल्या सैनिकांसोबत दिवाळी साजरी केली. सीडीएस चौहान यांनी नौशेरा सेक्टरमधील युद्धस्मारक नमन स्थळावर पुष्पहार अर्पण केला आणि देशसेवेसाठी आपले प्राण अर्पण करणाऱ्या शूरवीरांना आदरांजली वाहिली.
जनरल अनिल चौहान यांना फील्ड कमांडर्सनी नियंत्रण रेषेवरील  युद्ध सज्जता आणि सुरक्षाविषयक परिस्थितीबद्दल सविस्तर माहिती दिली. या प्रदेशात आव्हानात्मक भूभाग आणि प्रतिकूल हवामान परिस्थिती असतानाही चौहान यांनी संरक्षण पायाभूत सुविधांचा विकास आणि युद्ध सज्जतेबाबतच्या तयारीचा आढावा घेतला.
सीडीएस चौहान यांनी सैनिकांना संबोधित केले, त्यांना व्यावसायिकता जोपासण्याचे आणि भारतीय सैन्याच्या शौर्य आणि पराक्रमाची समृद्ध परंपरा पुढे नेण्याचे आवाहन केले. सर्वोत्तम युद्धसज्जतेच्या गरजेवरही त्यांनी भर दिला.
दिवाळीच्या मुहूर्तावर सीडीएस जनरल अनिल चौहान यांनी दिलेली ही भेट आव्हानात्मक परिस्थितीत कर्तव्य बजावण्यासाठी तैनात असलेल्या जवानांचे मनोबल वाढवणारी ठरली.
R.Aghor/V.Yadav/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 121
पंतप्रधान कार्यालय
रमझानच्या पवित्र महिन्याच्या प्रारंभानिमित्त पंतप्रधानांनी जनतेला दिल्या शुभेच्छा
नवी दिल्ली, 24 एप्रिल 2020
पंतप्रधान नरेंद्र मोदी यांनी रमझानच्या पवित्र महिन्याच्या प्रारंभानिमित्त जनतेला शुभेच्छा दिल्या आहेत.
"रमझान मुबारक! प्रत्येकाच्या सुरक्षिततेसाठी, कल्याणासाठी आणि समृद्धीसाठी मी प्रार्थना करतो. हा पवित्र महिना सर्वांच्या जीवनात विपुल द्या, सुसंवाद आणि करुणा घेऊन येवो.
कोविड -19 विरुद्ध सुरु असलेल्या आपल्या लढाईत आपल्याला निर्णायक विजयश्री मिळो आणि अधिक आरोग्यसंपन्न अशा पृथ्वीची निर्मिती आपल्याला करता येवो", असे पंतप्रधानांनी म्हटले आहे.
B.Gokhale/J.Waishampayan/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(
पंतप्रधान कार्यालय
पंतप्रधानांनी प्रजासत्ताक दिनानिमित्त देशवासियांना दिल्या शुभेच्छा
नवी दिल्ली, 26 जानेवारी 2021
भारताच्या 72 व्या प्रजासत्ताक दिनानिमित्त पंतप्रधान नरेंद्र मोदी यांनी देशवासियांना शुभेच्छा दिल्या आहेत.
ट्वीट संदेशात पंतप्रधान म्हणतात, “भारताच्या जनतेला प्रजासत्ताक दिनाच्या खूप खूप शुभेच्छा. जय हिंद!”R.Tidke/S.Chitnis/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(
राष्ट्रपती कार्यालय
पाचव्या आंतरराष्ट्रीय आंबेडकर चर्चासत्राच्या उद्घाटनसत्रात राष्ट्रपतींची उपस्थिती
राष्ट्रपती रामनाथ कोविंद यांनी आज, 2 डिसेंबर 2021 रोजी नवी दिल्लीत पाचव्या आंतरराष्ट्रीय आंबेडकर चर्चासत्राचे उद्घाटन केले. अनुसूचित जाती आणि जमाती आमदार -खासदार फोरम आणि डॉं आंबेडकर चेंबर ऑफ कॉमर्स यांनी संयुक्तरित्या या चर्चासत्राचे आयोजन केले होते.
यावेळी राष्ट्रपतींनी अशा चर्चासत्राचे आयोजन केल्याबद्दल अनुसूचित जाती आणि जमाती आमदार खासदार फोरमचे कौतुक केले. हा फोरम सातत्याने सामाजिक व आर्थिक न्यायाच्या बाबी अधोरेखीत करतो तसेच डॉ आंबेडकरांचे विचार व संकल्पनांचा प्रसार करण्याच्या कामी महत्वाची भूमिका बजावतो असेही राष्ट्रपतींनी यावेळी नमूद केले. घटनात्मक हक्कांबरोबरच शिक्षण, व्यवसाय, संशोधन आणि आर्थित विकासावर या चर्चासत्राचा भर असल्याबद्दल त्यांनी आनंद व्यकत केला.
बाबासाहेब आंबेडकर समाजातील विवेकवादाला साद घालण्याच्या विचारांचे होते. फक्त कायदे करून हक्कांची जपणूक करता येणार नाही तर त्यासाठी समाजात नैतिक व सामाजित जाणीव असली पाहिजे असे ते म्हणत असत. त्यांनी नेहमीच अहिंसा आणि घटनात्मक मार्गावर भर दिला असे ते म्हणाले.
अनुसुचित जाती आणि अनुसूचित जमातींच्या हितरक्षणासाठी आपल्या घटनेत अनेकवार तरतूदी करण्यात आल्या. शासनाने अनुसुचित जाती आणि अनुसूचित जमातींच्या शैक्षणिक व आर्थिक हिताची विशेषकरून जोपासना केली पाहिजे असे घटनेच्या कलम 46 मध्ये नमूद केले आहे असे ते म्हणाले. तसेच त्यांना सामाजिक अन्याय व सर्व प्रकारच्या पिळवणूकीपासून संरक्षण देण्याबद्दलही या कलमामध्ये नमूद केलेले आहे. या दिशानिर्देशांचे पालन करण्याच्या उद्देशाने अनेक संस्थांची उभारणी तसेच नियम करण्यात आले आहेत. यात अनेक सुधारणाही घडवून आणल्या गेल्या आहेत. पण तरीही आपल्या देशाने व समाजाने या संदर्भात अजून बराच पल्ला गाठायचा आहे असे ते म्हणाले.
या वंचित गटातील अनेकांना आपल्या हक्कांची व सरकार त्यांच्या कल्याणासाठी सरकार उचलत असलेल्या पावलांबद्द्दल काही माहिती नसते. म्हणूनच त्यांना त्यांच्या हक्कांबद्ल व सरकारच्या कामांबददल जागृत करणे ही या फोरमची जबाबदारी आहे, असे प्रतिपादन राष्ट्रपतींनी केले. विकासाच्या वाटेवर मागे पडलेल्या अनुसूचित जाती व जमातींच्या लोकांना पुढे घेऊन जाणं ही फोरमची जबाबदारी आहे आणि हीच डॉ आंबेडकरांना खरी श्रद्धांजली असेल असे ते म्हणाले.
राष्ट्रपतींचे संपूर्ण भाषण वाचण्यासाठी येथे क्लिक करा
माहिती आणि प्रसारण मंत्रालय
कारगिल विजय दिवस दिमाखदाररित्या साजरा होणार
याअनुषंगाने हुतात्मा स्मारकावर पुष्पांजली, तिरंगा रॅली
पणजीतील कारगिल विजय दिवस समारोह
गोवा, 25 जुलै 2022
कारगिल युद्धात भारतीय लष्कराने मिळवलेला विजय साजरा करण्यासाठी भारत सरकारचा गोवा येथील केंद्रीय संचार विभाग, 1 गोवा बटालियन राष्ट्रीय छात्र सेना पणजी आणि अखिल गोवा माजी सैनिक कल्याण संघ यांच्या सहकार्याने 26 जुलै 2022 रोजी कारगिल विजय दिवस साजरा करणार आहे.
कार्यक्रमाचा एक भाग म्हणून, गोव्याचे पोलीस महासंचालक आयपीएस शिर जसपाल सिंग आणि पणजीचे महापौर रोहित मोन्सेराते मंगळवारी सकाळी 10 वाजता पणजीमधील आझाद मैदानातील हुतात्मा स्मारकावर माल्यार्पण समारंभाला उपस्थित राहतील. कारगिल युद्धातील दिग्गज अधिकारी आणि माजी सैनिकही यावेळी उपस्थित राहणार आहेत.
पुष्पांजली अर्पण केल्यानंतर, महापौर आणि पोलीस महासंचालक तिरंगा रॅलीला हिरवा झेंडा दाखवतील जिची सुरुवात आझाद मैदानापासून होऊन कॅम्पलच्या शासकीय युथ हॉस्टेलपाशी तिची सांगता होईल.
युथ हॉस्टेलमध्ये मेळावा होणार असून त्यात कारगिलमधील योद्ध्यांचा सत्कार करण्यात येणार आहे. यावेळी सांस्कृतिक कार्यक्रमही होणार आहेत.PIB Panaji | S.Kakade/VJoshi/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 74
रसायन आणि खते मंत्रालय
आयपीएफटीने सूक्ष्म जंतूंचा संसर्ग रोखण्यासाठी आणि भाज्या व फळे यांचे निर्जंतुकीकरण करण्यासाठी नवीन “जंतुनाशक फवारण्या” विकसित केल्या
नवी दिल्ली, 12 सप्टेंबर 2020
कोविड महामारीने जगभरात धुमाकूळ घातलेला असताना , इन्स्टिट्यूट ऑफ पेस्टीसाईड फॉर्म्युलेशन टेक्नॉलॉजी - आयपीएफटी या रसायने व खते मंत्रालयाच्या रसायने आणि पेट्रोकेमिकल्स विभागांतर्गत स्वायत्त संस्थेने “पृष्ठभागावरील वापरासाठी जंतुनाशक स्प्रे” आणि “भाज्या व फळांसाठी जंतुनाशक फवारणी " हे दोन नवीन तंत्रज्ञान यशस्वीरित्या विकसित केले आहे.
आयपीएफटीने दिलेल्या निवेदनात म्हटले आहे की दरवाजाची हँडल, खुर्चीचे आर्मरेस्ट, संगणक कीबोर्ड आणि माऊस टॅप्स इत्यादी पृष्ठभागावरुन थेट किंवा अप्रत्यक्ष संपर्काद्वारे व्यक्तींमध्ये सूक्ष्म जीवाणू संक्रमित होऊ शकतात. हे लक्षात घेऊन आयपीएफटीने हे विकसित केले आहे; सूक्ष्मजंतू, जीवाणू आणि विषाणूंमुळे होणा-या विविध आजारांपासून बचाव करण्यासाठी प्रभावी बोटॅनिकल अँटी-मायक्रोबियल असून पृष्ठभागावर वापरण्यासाठी अल्कोहोल आधारित "जंतुनाशक स्प्रे” विकसित केला आहे. हे फॉर्म्युलेशन अस्थिर आहे आणि पृष्ठभागाच्या निर्जंतुकीकरणानंतर त्याचे त्वरीत बाष्पीभवन होते आणि कोणताही डाग, गंध आणि अवशेष इत्यादी मागे सोडत नाहीत.
फळे आणि भाज्यांच्या पृष्ठभागावर उरलेले कीटकनाशकांचे अवशेष दूर करण्यासाठी आयपीएफटीने जंतुनाशक फवारणी देखील विकसित केली आहे. फळे आणि भाज्या मूलभूत खाद्यपदार्थ आणि रोजच्या पोषण आहाराचे आवश्यक घटक आहेत. कधीकधी कीटकनाशकाचा अनुचित वापर कच्च्या भाज्या व फळांना दूषित करतात कारण कीटकनाशकांचे अवशेष त्यांच्या पृष्ठभागावर कायम राहतात आणि त्याच्या सेवनाने आरोग्याला धोका निर्माण होऊ शकतो.
मानवी वापरासाठी फळे आणि भाज्या 100 टक्के सुरक्षित बनवण्यासाठी आयपीएफटीने पाण्यावर आधारित मिश्रण तयार केले आहे. हे मिश्रण वापरून निर्जंतुकीकरण करण्याची पद्धत सोपी असून भाज्या किंवा फळे या मिश्रणाच्या सौम्य द्रावणात 15-20 मिनिटांसाठी भिजवून ठेवाव्यात आणि नंतर वाहत्या पाण्याने धुवावीत. या सोप्या प्रक्रियेमुळे फळे आणि भाज्या पूर्णपणे कीटकनाशके- मुक्त होतात.
गुरुग्राम, हरियाणा येथील आयपीएफटीची स्थापना मे 1991 मध्ये रसायन व खते मंत्रालयाच्या रसायने आणि पेट्रोकेमिकल्स विभाग अंतर्गत स्वायत्त संस्था म्हणून करण्यात आली. सुरक्षित, कार्यक्षम आणि पर्यावरणाला अनुकूल कीटकनाशकाच्या विकासासाठी ही संस्था प्रयत्नशील आहे. आयपीएफटीचे फॉर्म्युलेशन टेक्नॉलॉजी विभाग, बायोसायन्स विभाग, विश्लेषणात्मक विज्ञान विभाग आणि प्रक्रिया विकास विभाग असे चार प्रशासकीय विभाग आहेत.
B.Gokhale/S.Kane/P.Malandkar
सोशल मिडियावर आम्हाला फॉलो करा@PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 222
गृह मंत्रालय
आयएनएस विक्रांतचे राष्ट्रार्पण झाल्याबद्दल आणि पंतप्रधान नरेंद्र मोदी यांच्याकडून नौदलाच्या नव्या ध्वजाचे अनावरण झाल्याबद्दल केंद्रीय गृहमंत्री अमित शाह यांच्याकडून देशवासीयांचे अभिनंदन
आपल्या समृद्ध सांस्कृतिक वारशाचा अभिमान असलेल्या आणि वसाहतवादी इतिहासाच्या खुणा पुसून टाकणाऱ्या नव्या भारताच्या उदयाचे प्रतिबिंब या नव्या ध्वजात दिसत आहे.
आपल्या दूरदृष्टीने सागरी सीमांचे रक्षण करण्यासाठी एक शक्तिशाली आरमार उभारणाऱ्या छत्रपती शिवाजी महाराजांपासून प्रेरित असलेल्या या मुद्रेमुळे प्रत्येक भारतीयाला आपल्या समृद्ध आणि वैभवशाली संस्कृतीचा अभिमान वाटेल
नवी दिल्ली, 2 सप्टेंबर 2022
आयएनएस विक्रांतचे राष्ट्रार्पण झाल्याबद्दल आणि पंतप्रधान नरेंद्र मोदी यांच्याकडून नौदलाच्या नव्या ध्वजाचे अनावरण झाल्याबद्दल केंद्रीय गृहमंत्री अमित शाह यांनी देशवासीयांचे अभिनंदन केले आहे.
अमित शाह यांनी या संदर्भात विविध ट्वीट्सच्या मालिकेतून प्रतिक्रिया व्यक्त केली आहे. भारतीय नौदलाच्या नव्या मुद्रेचे पंतप्रधान नरेंद्र मोदी यांनी अनावरण केल्यामुळे आजचा दिवस एक ऐतिहासिक दिवस आहे. ही नवी मुद्रा एका नव्या भारताचे प्रतिबिंब आहे ज्याला आपल्या समृद्ध सांस्कृतिक वारशाचा अभिमान आहे आणि तो वसाहतवादी भूतकाळाच्या खुणा पुसून टाकत आहे, असे शाह यांनी म्हटले आहे.
आपल्या दूरदृष्टीने सागरी सीमांचे रक्षण करण्यासाठी एक शक्तिशाली आरमार उभारणाऱ्या छत्रपती शिवाजी महाराजांपासून प्रेरणा घेऊन तयार केलेल्या या मुद्रेमुळे प्रत्येक भारतीयाला आपल्या समृद्ध आणि वैभवशाली संस्कृतीचा अभिमान वाटेल, असे शाह यांनी सांगितले.
याप्रसंगी मी पंतप्रधानांचा ऋणी आहे आणि सर्व भारतीयांचे अभिनंदन करत आहे, असे ते म्हणाले.
पंतप्रधान झाल्यापासून नरेंद्र मोदी आपल्या देशाच्या संरक्षण दलांना जगातील सर्वात आधुनिक आणि प्रगत बनवण्यासाठी अथक प्रयत्न करत आहेत, असे अमित शाह यांनी सांगितले. याच मालिकेंतर्गत पंतप्रधान नरेंद्र मोदी यांनी राष्ट्रार्पण केलेली आयएनएस विक्रांत ही विमानवाहू युद्धनौका भारताच्या अविचल विश्वासाला पंख देत आहे आणि नव्या भारताच्या स्वदेशी निर्मितीच्या सामर्थ्याचे आणि बांधिलकीचे दर्शन घडवत आहे.Jaydevi PS/S.Patil/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 93
मंत्रिमंडळ
भूविज्ञान आणि खनिज संसाधनाच्या क्षेत्रात सहकार्यासाठी भारत आणि फिनलँड यांच्यातील परस्पर सामंजस्य कराराला केंद्रीय मंत्रिमंडळाची मंजुरी
पंतप्रधान नरेंद्र मोदी यांच्या अध्यक्षतेखाली झालेल्या केंद्रीय मंत्रीमंडळ बैठकीत भूविज्ञान आणि खनिज संसाधनाच्या क्षेत्रात सहकार्यासाठी खाण मंत्रालय, भारत सरकार आणि भूवैज्ञानिक सर्वेक्षण विभाग, फिनलँड, रोजगार आणि अर्थमंत्रालय फिनलँड सरकार यांच्यातील परस्पर सामंजस्य कराराला केंद्रीय मंत्रिमंडळाने मंजुरी दिली आहे.
परस्पर सामंजस्य करारामुळे भूविज्ञान, प्रशिक्षण, खनिज पूर्वानुमान आणि योग्यता विश्लेषण, 3/4 डी मॉडेलिंग, दोन संघटनांमधील वैज्ञानिक दुवे मजबूत आणि दृढ करण्याच्या उद्देशाने भूकंप आणि अन्य भौगोलिक सर्वेक्षणांना अंतिम रूप देण्यात येईल.
परस्पर सामंजस्य कराराचा उद्देश परस्पर आर्थिक, सामाजिक आणि पर्यावरणीय लाभासाठी भाग घेणार्या भूगर्भशास्त्र आणि खनिज स्रोताच्या क्षेत्रातील सहकार्यास चालना देण्यासाठी आणि प्रोत्साहित करण्यासाठी आराखडा तयार करुन व्यासपीठ उपलब्ध करुन देणे हा आहे. तसेच भूविज्ञान आणि खनिज स्रोतांच्या क्षेत्रात संशोधन आणि खाणींना चालना देण्यासाठी भौगोलिक माहिती व्यवस्थापन आणि माहितीच्या अनुभवाची देवाणघेवाण करण्यात येणार आहे.
भारतीय भूवैज्ञानिक सर्वेक्षण  ही राष्ट्रीय भौगोलिक माहिती आणि खनिज स्रोत मूल्यांकन निर्धारण आणि अद्ययावत करणारी आंतरराष्ट्रीय ख्यातीची भारत सरकारची एक प्रमुख भू-वैज्ञानिक संस्था आहे. भू-सर्वेक्षण, हवाई आणि सागरी सर्वेक्षण, खनन आणि तपास, बहु-शाखीय भू-वैज्ञानिक, भू-तांत्रिक, भौगोलिक-पर्यावरण आणि नैसर्गिक संकटांचा अभ्यास, हिमनदी, भूकंपाचा अभ्यास आणि मूलभूत संशोधनातून ही उद्दिष्टे साध्य केली जातात.
फिनलँडचा भूवैज्ञानिक सर्वेक्षण विभाग हा मल्टी-थीमॅटिक डेटा एकत्रीकरण आणि 3/4D मॉडेलिंगच्य माध्यमातून विविध प्लॅटफॉर्मच्या माध्यमातून खनिज विश्लेषण, जोखीम व्यवस्थापन, पर्यावरण परिणाम मुल्यांकन आणि इतर सामाजिक-आर्थिक महत्वाच्या क्षेत्रात निपूण आहे. तसेच जीआयएस आधारित मॉडेलिंगचे किमान ज्ञान असलेल्या वापरकर्त्यांकडून वापरल्या जाणाऱ्या निर्णय समर्थन प्रणाली विकसित करण्यातही कौशल्य प्राप्त आहे.
पेट्रोलियम आणि नैसर्गिक वायू मंत्रालय
ओएनजीसीचे बार्ज बुडल्याच्या घटनेची चौकशी करण्यासाठी सरकारने स्थापन केली उच्च स्तरीय समिती
अशा घटनांची पुनरावृत्ती टाळण्यासाठी ओएनजीसीने केल्या उपाययोजना
नवी दिल्ली, 2 ऑगस्ट 2021
तौते वादळामुळे ओएनजीसी अर्थात तेल आणि नैसर्गिक वायू महामंडळाच्या प्रकल्पांच्या कामासाठी नेमण्यात आलेली बार्ज बुडाल्यामुळे एकूण 86 कर्मचाऱ्यांना जीव गमवावे लागले अशी माहिती केंद्रीय पेट्रोलियम आणि नैसर्गिक वायू राज्यमंत्री रामेश्वर तेली यांनी लोकसभेत विचारलेल्या प्रश्नाच्या लेखी उत्तरात दिली.
तौते वादळ आलेले असताना ओएनजीसीने समुद्रात कर्तव्यावर असणाऱ्या बार्ज P-305 सह सर्व जहाजांना सुरक्षित स्थळी स्थलांतर करण्यास सांगितले होते. बार्ज P-305 ने देखील त्यानुसार हालचाली करत असल्याची निश्चित माहिती दिली होती, बार्ज आणि त्यावरील सर्वांची सुरक्षितता लक्षात घेऊन बार्ज प्रमुखाने जवळच्या सुरक्षित स्थळी बार्ज नेण्याचा निर्णय घेतला. मात्र, बार्जच्या नांगरांचे कार्य बिघडल्यामुळे बार्ज एकाच जागी अडकून पडला आणि शेवटी बुडाला.
बार्जचे अडकून पडणे आणि बुडणे याला कारणीभूत घटनाक्रमाची चौकशी करण्यासाठी केंद्र सरकारने खालील सदस्यांचा समावेश असलेली उच्चस्तरीय समिती स्थापन केली:
- नौवहन विभागाचे महासंचालक अमिताभ कुमार
- हायड्रोकार्बन महासंचालनालयाचे महासंचालक एससीएल दास
- केंद्रीय संरक्षण मंत्रालयाचे सहसचिव नझ्ली जाफरी शायीन
वरील समितीशिवाय, जहाजांना नियुक्त करण्यासंदर्भातील नियम आणि अटी यांच्या सुधारणांबाबत विचार करण्यासाठी आणि गरज असल्यास त्यात सुधारणा करण्यासाठी नौवहन विभागाचे महासंचालक आणि केंद्रीय पेट्रोलियम आणि नैसर्गिक वायू मंत्रालयाचे  अतिरिक्त सचिव यांचा समावेश असलेली दोन सदस्यांची समिती देखील स्थापन करण्यात आली.
अशा घटनांची पुनरावृत्ती टाळण्यासाठी ओएनजीसीने देखील खालील उपाययोजना केल्या आहेत:-
- भारतीय हवामान शास्त्र विभागाच्या महासंचालकांसोबत चर्चा करून समुद्रातील ओएनजीसीच्या विशिष्ट स्थानांकरिता हवामान अंदाज पुरविण्याची सोय
- सागरी कार्यान्वयनादरम्यान, जहाजांची माहिती, व्यवस्थापन आणि सुरक्षिततेसाठी सागरी कक्ष नामक एककेन्द्री अधिकारी कक्षाची निर्मिती
- भयानक चक्रीवादळाच्या आपत्तीत तात्काळ प्रतिसाद देऊन परिस्थिती योग्य पद्धतीने हाताळण्यासाठी प्रमाणित परिचालन पद्धती , तात्काळ प्रतिसाद योजना , आपत्कालीन व्यवस्थापन योजना  यांची उजळणी
- आंतरराष्ट्रीय नावलौकिक असलेल्या सल्लागाराच्या माध्यमातून आरोग्य, सुरक्षा आणि पर्यावरणीय प्रक्रियांचे मापदंड निश्चितीकरणJaydevi PS/S.Chitnis/D.Rane
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 127
माहिती आणि प्रसारण मंत्रालय
उत्तम गीत रचनेसाठी चाल आणि शब्दरचना यांचा मेळ बसायला हवा : प्रसून जोशी
अस्सलपणा हा कोणत्याही गीतकाराचा सर्वात महत्त्वाचा गुणधर्म आहे
गोवा/मुंबई, 22 नोव्हेंबर 2022
चांगल्या गीतरचनेसाठी कवीची शब्दरचना आणि संगीत संयोजकाची चाल यांचा उत्तम मेळ बसणे आवश्यक आहे, असे सुप्रसिध्द गीतरचनाकार प्रसून जोशी यांनी म्हटले आहे. गोव्यात सुरु असलेल्या 53 व्या भारतीय आंतरराष्ट्रीय चित्रपट महोत्सवाच्या निमित्ताने आयोजित करण्यात आलेल्या संभाषणात्मक सत्रात ते बोलत होते. “गीतकार आणि संगीत संयोजक यांच्यातील नाते नेहमीच परस्पर सहयोगी असले पाहिजे. या दोघांनी एकमेकांना पूरक ठरणे महत्त्वाचे आहे,” ते म्हणाले.
“गीत लेखनाची कला आणि कसब” या विषयावर आयोजित केलेल्या संवादात्मक सत्रात उपस्थितांना संबोधित करताना ख्यातनाम कवी आणि गीतकार जोशी म्हणाले की, अस्सलपणा हा कोणत्याही गीतकाराचा महत्त्वाचा गुणधर्म आहे. “तुमच्यासारखे दुसरे कोणीच असू शकत नाही, तुम्ही अद्वितीय आणि अतुलनीय आहात, हा विश्वास गीतकाराने बाळगणे आवश्यक आहे. प्रत्येक गीतकाराने स्वतःच्या विशिष्ट शैलीत, स्वतःचे शब्द वापरून गीते लिहिण्याचा प्रयत्न केला पाहिजे,” त्यांनी पुढे सांगितले.
स्वतःच्या गीत लेखनाचे सार सांगताना प्रसून जोशी म्हणाले की त्यांची बहुतांश शब्दरचना त्यांच्या भूमीतून आणि संस्कृतीतून आलेली असते. “आपले संगोपन आणि संस्कृती यांचा आपल्या लिखाणावर खोलवर प्रभाव असतो. मी आपल्या प्रादेशिक भाषा आणि संस्कृतीकडून माझे शब्द आणि रूपके उधार म्हणून घेत असतो. आपल्या प्रादेशिक भाषेतील शब्द आपण कधीच विस्मृतीत जाऊ देता कामा नये,” ते म्हणाले.
या संभाषणात्मक सत्राचे सूत्रसंचालन ज्येष्ठ पत्रकार आणि लेखक अनंत विजय यांनी केले.
सत्यजित रे फिल्म अँड टेलीव्हिजन इंस्टीटयूट , एनएफडीसी, फिल्म अँड टेलीव्हिजन इंस्टीटयूट ऑफ इंडिया तसेच ईएसजी यांच्या संयुक्त विद्यमाने 53 व्या इफ्फीमध्ये मास्टरक्लासेस आणि संभाषणात्मक सत्रांचे आयोजन करण्यात येत आहे. या वर्षीच्या इफ्फीदरम्यान या दोन्ही कार्यक्रमांची एकूण 23 सत्रे घेण्यात येणार आहेत. या विषयाचे विद्यार्थी तसेच चित्रपटाबाबत अधिक माहिती जाणून घेण्यास उत्सुक असलेल्या रसिकांना चित्रपट निर्मिती प्रक्रियेच्या प्रत्येक पैलूची माहिती मिळावी या उद्देशाने इफ्फीमध्ये हे मास्टरक्लासेस आणि संभाषणात्मक सत्रे घेण्यात येत आहेत.PIB Mumbai | U.Ujgare/S.Chitnis/D.Rane
सोशल मिडियावर आम्हाला फॉलो करा:@PIBMumbai /PIBMumbai /pibmumbai pibmumbai[at]gmail[dot]com /PIBMumbai /pibmumbai
(Visitor Counter : 143
ग्राहक व्यवहार, अन्न आणि सार्वजनिक पुरवठा मंत्रालय
6 जानेवारी 2021 रोजी भारतीय मानक ब्यूरोचा 74 वा स्थापना दिन साजरा
नवी दिल्ली, 7 जानेवारी 2021
केंद्रीय ग्राहक व्यवहार, अन्न व सार्वजनिक वितरण, वाणिज्य व उद्योग व रेल्वे मंत्री पीयूष गोयल 6 जानेवारी 2021 रोजी भारतीय मानक ब्युरोच्या 74 व्या स्थापना दिन सोहळ्याला उपस्थित होते. यावेळी गोयल यांनी बीआयएसने त्यांच्या तीन प्रयोगशाळांमध्ये स्थापन केलेल्या खेळणी चाचणी सुविधांचे उद्घाटन केले, तसेच कसोटी आणि हॉलमार्किंग व गुणवत्ता नियंत्रणावरील प्रमाणपत्र अभ्यासक्रम सुरू केल्याची घोषणा केली.
बीआयएसच्या अत्याधुनिक सुविधांची प्रशंसा करताना गोयल म्हणाले की सरकारने नुकतेच “खेळणी” ही बीआयएसच्या अनिवार्य प्रमाणीकरणांतर्गत आणल्यामुळे योग्य वेळी ही सुविधा केंद्र निर्माण करण्यात आली आहेत. चाचणी सुविधा मानकांच्या अंमलबजावणीसाठी सूक्ष्म आणि लहान उद्योगांसह सुमारे 5000 हून अधिक औद्योगिक कंपन्यांना सक्षम करेल. हा उद्योग परदेशी उत्पादकांशी स्पर्धा करेल आणि निकृष्ट दर्जाच्या खेळण्यांच्या आयातीला लगाम घालू शकेल असे ते म्हणाले. या निर्णयामुळे खेळण्यांच्या सुरक्षिततेची काळजी घेतली जाईल तसेच मुलांच्या आरोग्यावर होणारे संभाव्य दुष्परिणाम टाळण्यास मदत करेल. आयात खेळण्यांच्या स्पर्धेत भारतीय उत्पादने टिकून रहावी यासाठी भारतीय खेळणी उद्योगाला मदत करण्याची सरकारची इच्छा असल्याचे गोयल म्हणाले. आयात केलेली खेळणी ही किंमतीच्या दृष्टीने स्वस्त असतील पण त्यांच्यामुळे आरोग्यावर होणारे दुष्परिणाम हे दीर्घकालीन असतात.
भारतीय मानक ब्यूरो  ने कसोटी आणि हॉलमार्किंग व गुणवत्ता नियंत्रण विषयावर प्रमाणपत्र अभ्यासक्रम सुरू केल्याची घोषणा पियुष गोयल यांनी केली. हे अभ्यासक्रम ए आणि एच कर्मचार्यांसाठी आणि गुणवत्ता नियंत्रण कर्मचार्यांमधील क्षमता दरी सांधणे तसेच देशभरातील ए आणि एच केंद्रांमध्ये सक्षम मनुष्यबळ उपलब्धता करून देणे या दुहेरी उद्दीष्टांची पूर्तता करतील. यामुळे उद्योग, विशेषत: एमएसएमई, गुणवत्तेचे मूल्यांकन करण्यासाठी “आत्मनिर्भर” होतील आणि त्याद्वारे सरकारच्या “मेक इन इंडिया” आणि “कौशल्य भारत” उपक्रमांना प्रोत्साहन मिळेल.
यावेळी गोयल यांनी भारतीय मानक ब्युरो  चे संस्थापक संचालक पद्मश्री डॉ. लाल सी वर्मन यांच्या अर्धाकृती पुतळ्याचे अनावरण केले.
S.Kane/S.Mhatre/P.Malandkar
सोशल मिडियावर आम्हाला फॉलो करा: @PIBMumbai /PIBMumbai /pibmumbai pibmumbai[at]gmail[dot]com
(Visitor Counter : 122
माहिती आणि प्रसारण मंत्रालय
राजा राममोहन रॉय यांच्या 249 व्या जयंतीनिमित्त त्यांच्यावरील चित्रपट फिल्म डिव्हिजन प्रसारित करणार
महान समाजसुधारक आणि ‘भारतीय प्रबोधनाचे जनक’, राजा राममोहन रॉय यांच्या 249 व्या जयंतीनिमित्त 22 मे, 2021 रोजी राजा राममोहन रॉय यांचे जीवन आणि आधुनिक भारताच्या जडणघडणीत त्यांचे महत्वपूर्ण योगदान यावर आधारित माहितीपट प्रसारित करणार आहे. देशभरातून राजा राममोहन रॉय यांना त्यांच्या जयंती निमित्त अभिवादन करण्यात येणार आहे, फिल्म डिव्हिजनही माहितीपट प्रसारित करून त्यांना आदरांजली अर्पण करणार आहे. हे चित्रपट दिवसभर फिल्म डिव्हिजनच्या संकेतस्थळावर आणि युट्युब वाहिनीवर प्रसारित केले जातील.
या चित्रपटांच्या संचामध्ये पुढील कलाकृतींचा समावेश आहे. ''राजा राममोहन रॉय'' - रॉय यांच्यावरील हा चरित्रपट, राजा राममोहन रॉय यांनी ब्राह्मो समाज स्थापन करून भारतीय समाज सुधारणेत आणि आधुनिकीकरणात बजावलेली महत्वाची भूमिका आणि सती सारख्या सामाजिक कुप्रथांविरोधात त्यांनी शौर्याने दिलेल्या लढ्याचे दर्शन घडवतो. ''इंडियाज स्ट्रगल फॉर फ्रीडम : रायटिंग ऑफ दी राज''  - भारतीय स्वातंत्र्यलढ्यात राजा राममोहन रॉय यांनी प्रसारित आणि संपादित केलेल्या संवाद कौमुदी या बंगाली साप्ताहिकासह प्रसारमाध्यमांची भूमिका यावर हा माहितीपट आधारित आहे. ''व्हेन दी व्हेव्ज कम''  - या चित्रपटात, सती सारख्या कुप्रथांवर बंदी घालण्यासाठी आणि स्त्रियांच्या पुनर्विवाहाच्या आणि मालमत्तेच्या हक्कासाठी लढा देण्यात महत्वाची भूमिका बजावणाऱ्या राम मोहन रॉय यांच्यासारख्या समाजसुधारकांचे चित्रण केले आहे.
हे चित्रपट https://filmsdivision.org/ या संकेतस्थळावर @ “Documentary of the Week” येथे क्लिक करून आणि https://www.youtube.com/user/FilmsDivision यावर 21मे, 2021 च्या मध्यरात्रीपासून 24 तास प्रदर्शित केले जाणार असून ते विनामूल्य पाहता येतील.